กรุงศรี เฟิร์สช้อยส์ ลดค่าธรรมเนียมชำระค่างวด
กรุงศรี เฟิร์สช้อยส์ ใจดี ลดค่าธรรมเนียมชำระค่างวด แต่จ่ายผ่านกรุงศรีอยุธยา ยังเสียค่าธรรมเนียมอยู่
23 มี.ค. 2553

กรุงศรี เฟิร์สช้อยส์ ใจดี ลดค่าธรรมเนียมชำระค่างวด แต่จ่ายผ่านกรุงศรีอยุธยา ยังเสียค่าธรรมเนียมอยู่
น.ส.ณญาณี เผือกขำ ผู้อำนวยการอาวุโส สายธุรกิจ กรุงศรี เฟิร์สช้อยส์ บริษัท อยุธยา แคปปิตอล เซอร์วิสเซส กล่าวว่า บริษัทลดค่าธรรมเนียมการชำระเงินผ่านเคาน์เตอร์และการหักบัญชีผ่านธนาคารกรุงศรีอยุธยา โดยเขตกรุงเทพค่าบริการ เหลือ 5 บาทต่อรายการ จากเดิม 12 บาท ส่วนเขตต่างจังหวัดเหลือ 10 บาทจากเดิม 17 บาท และในอนาคตอาจพิจารณาไม่เก็บค่าธรรมเนียมส่วนนี้  
ทั้งนี้ เป็นผลจากการที่ธนาคารกรุงศรีอยุธยาเข้าซื้อกิจการการเงินเพื่อรายย่อยของจีอี มันนี่ประเทศไทย และเปลี่ยนชื่อเป็น อยุธยา แคปปิตอล เซอร์วิสเซส ผู้ให้บริการบัตรเฟิร์สช้อยส์ ซึ่งปัจจุบันมีฐานลูกค้า 2 ล้านราย โดยปีนี้คาดว่าจะได้ลูกค้าใหม่เข้ามา 2 แสนราย เพิ่มขึ้น 40% จากปีก่อนๆที่โดยเฉลี่ยจะเพิ่มขึ้นปีละ 1 แสนราย เพราะจะใช้ช่องทางสาขาของกรุงศรีฯเข้าไปรุกลูกค้ามากขึ้น
“ถ้าไม่ได้ช่องทางสาขาของกรุงศรีฯ บริษัทคงไม่สามารถตั้งเป้าหมายลูกค้าใหม่ในอัตราที่มากกว่าปีก่อนๆ ถึง 40% ได้ ส่วนยอดใช้จ่ายปีนี้คาดว่าจะเพิ่ม 3.5-4.5% เพราะภาพรวมเศรษฐกิจมีสัญญาณที่ดี ทั้งภาคการลงทุน ส่งออก อัตรากรว่างงานลดลง ความมั่นใจผู้บริโภคกลับคืนมา” น.ส.ณญาณี กล่าว